**Referat af Bestyrelsesmøde den 27-03-2023**

Afholdt på Museet, kl. 14.00-16.00

Tilstede: Kurt, Troels, Henrik, Henning, Kent, Benny og John

Afbud: Ole

**Dagsorden:**

1. Status på arbejdet til dags dato.
2. Indkomne klager
3. Status på økonomien i projektet.
4. Skiltning om færdsel på diget
5. Beredskabsplan
6. Åbning/indvielse af diget
7. Eventuelt.

**Ad. 1. Status på arbejdet.**

Arbejdet med etableringen af diget er færdigt senest 1. april. Diget fra dæmningen og langs Enø Kystvej er stort set færdigt. Skiltning er påbegyndt.

Diget omkring Fjordhusene er også færdigt. Diget skal her sikres mod færdsel på diget af hensyn til beboerne i husene tæt på diget. Specielt skal trampestien ved dæmningen omlægges.

Ved Sejlklubben er opsætningen af trævæggen næsten færdigt. Det er pænt og passer godt ind i miljøet.

På strandsiden mangler der lidt arbejde i hjørnet ved Vivaldisvinget samt på den yderste del af stranden.

**Ad. 2 Indkomne klager**

Digelauget har modtaget fire officielle klager på projektet. Klagerne behandles af Digelauget og Næstved Kommune. Der er dialog med klagerne om eventuelle løsninger på klagerne.

Klage om højde og bredde på diget fra dæmningen og langs Enø Kystvej er løst og accepteret af klager.

Klage om indsigtsproblemer ved Strandvej 21 A forhandles pt. med grundejeren. Løsning er på vej.

Klage om vand i lunke på digets bagkant ved Reedtzholmvej. Lunken vil blive udbedret og der grubbes senere når området er mere tørt. Digelauget vil i samarbejde med grundejerforeningen lukke klagen.

Vinterbaderne har klaget over at overgangen er glat og stejl. Der er dialog med Vinterbadeklubben og sejlklubben om en løsning på.

**Ad. 3. Status på økonomien i projektet**

Projektet forventes at blive gennemført indenfor budgettet inklusive de aftalte ekstraarbejder, der er kommet undervejs. Det betyder at projektet kan afsluttes med anlægsomkostninger på ca. 25,5 mio ex moms. De nye regninger på ekstraarbejder gennem den sidste periode skal forhandles på plads før vi har det endelige resultat.

Vi forventer at kunne lukke projektet med en pæn økonomi. Digelauget er glade for at projektet gennemføres med så flot et økonomisk resultat.

**Ad. 4. Skiltning om færdsel på diget**

Der er indkøbt skilte om færdsel forbudt samt lidt information om diget. Skiltene monteres på træpæle og opsættes strategisk på diget – bl.a. ved overgange.

De første skilte er opsat ved Reedtzholmvej, ud langs Enø Kystvej samt på stranden ved Strandvejen 21A. Skiltning ved Fjordhusene sættes i samarbejde med Fjordhusenes bestyrelse.

Den øvrige skiltning opsættes af Holbøll efter nærmere aftale på de kommende byggemøder.

Udover skiltningen vil der blive lavet mindre beplantning og/eller lave hegn for at sikre at der ikke bliver færdsel på de dele af diget der ligger tæt på husene langs diget. Disse tiltag aftales med de berørte grundejere.

**Ad. 5. Åbning – indvielse af diget**

Den officielle indvielse af diget bliver lørdag den 15. april kl. 15.00 og et par timer frem. Udover at fremvise det flotte resultat skal vi sige tak til Miljøministeriet og Kystdirektoratet for tilladelsen og støtten til projektet. Vi skal også sige tak til Næstved Kommune for deres indsats og arbejde med forberedelsen og godkendelsen af projektet.

Miljøminister Magnus Heunicke og Borgmester Carsten Rasmussen deltager i indvielsen. Kurt, Ole og Troels arbejder med det praktiske arrangement og programmet for indvielsen.

**Ad. 6. Beredskabsplanen**

Det fremsendte udkast til beredskabsplanen blev kort gennemgået. Varsling og vandstandshøjderne er på plads.

Digelauget har oprette et abonnement hos DMI om varsling ved højvande som sendes til Digelaugets beredskabsansvarlige på sms og e-mail. Herefter følges beredskabsplanen.

Skots skal opsættes af en lokal entreprenør. John efterspørger tilbud på opgaven hos de fire interessenter der har meldt deres interesse for opgaven.

Beredskabsplanen skal afprøves i praksis og trænes løbende.

**Ad. 8. Eventuelt**

Næste bestyrelsesmøde afholdes medio eller slut maj.

Referat udsendt til kommentarer og/eller godkendelse 13-03-2022

John Kryger